CELEX: 32018R1637
Language: bg
Date: 2018-07-13 00:00:00
Title: Делегиран регламент (ЕС) 2018/1637 на Комисията от 13 юли 2018 година за допълване на Регламент (ЕС) 2016/1011 на Европейския парламент и на Съвета във връзка с регулаторни технически стандарти за процедурите и характеристиките на функцията по наблюдение (Текст от значение за ЕИП.)

5.11.2018   
               
               
                  BG
               
               
                  Официален вестник на Европейския съюз
               
               
                  L 274/1
               
            
         ДЕЛЕГИРАН РЕГЛАМЕНТ (ЕС) 2018/1637 НА КОМИСИЯТА
         от 13 юли 2018 година
         за допълване на Регламент (ЕС) 2016/1011 на Европейския парламент и на Съвета във връзка с регулаторни технически стандарти за процедурите и характеристиките на функцията по наблюдение
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 5, параграф 5 от него,
         като има предвид, че:
         
                     (1)
                  
                  
                     Член 5 от Регламент (ЕС) 2016/1011 изисква администраторите на бенчмаркове да установяват постоянна и ефективна функция по наблюдение, която да се изпълнява от отделен комитет или посредством друг подходящ механизъм за управление.
                  
               
                     (2)
                  
                  
                     Администраторите имат възможност да действат по своя преценка за определяне на най-подходящата функция по наблюдение за бенчмарковете, които изготвят, за да изпълнят изискванията на член 5 от Регламент (ЕС) 2016/1011. Настоящият регламент определя неизчерпателен списък на подходящи правила за управление.
                  
               
                     (3)
                  
                  
                     Възлагането на функцията по наблюдение на външни заинтересовани страни може да осигури ценни експертни познания и тяхното участие може да увеличи ефективността на функцията по наблюдение. Конфликт на интереси в рамките на тази функция по наблюдение може да възникне поради противоположни интереси на тези членове или поради отношения между членове на функцията по наблюдение и техните клиенти, или други заинтересовани страни. За смекчаване на такива конфликти, когато е възможно, сред упражняващите надзор на критични бенчмаркове следва да се включват независими членове, които не са в конфликт на интереси поради значимостта на тези бенчмаркове за целостта на пазара, финансовата стабилност, потребителите, реалната икономика и финансирането на домакинствата и предприятията в държавите членки. Когато съгласно настоящия регламент такива независими членове не се изискват, администраторите следва да приемат други процедури за справяне с потенциални конфликти на интереси, като например изключване на членове от определени разисквания или отнемане на правото на глас на определени членове.
                  
               
                     (4)
                  
                  
                     Лицата, които пряко участват в изготвянето на бенчмарка, може да заседават без право на глас във функцията по надзор, тъй като могат да дадат мнения, полезни за работата на администратора. Техният статут на членове без право на глас е подходящ, за да се подсигури, че администраторът не упражнява неправомерно влияние върху решенията на функцията по наблюдение.
                  
               
                     (5)
                  
                  
                     Функцията по наблюдение може да включва комитети със специфични, специализирани компетенции за различни бенчмаркове или групи от бенчмаркове, или да включва няколко функции, изпълняващи различни задачи, когато е невъзможно всички лица с подходящи експертни познания да заседават в един комитет, например когато са базирани в различни географски райони. Необходимо е такива функции по наблюдение да имат едно физическо лице или комитет, на което/който е поверено ръководството на функцията по наблюдение и отговаря за взаимодействието с ръководния орган на администратора и с компетентния орган, за да се улесни централизацията на наблюдението.
                  
               
                     (6)
                  
                  
                     За някои по-малко използвани или по-малко уязвими значими бенчмаркове е възможно едно физическо лице да изпълнява ролята на функция по наблюдение, когато даденото физическо лице е в състояние да посвети необходимото време за наблюдение на съответните бенчмаркове. Когато функцията по наблюдение се изпълнява от физическо лице, то се освобождава от определени процедури, уместни само за комитет. Поради високата степен на използване на критични бенчмаркове и рисковете, които те могат да създадат в определени случаи, критичните бенчмаркове не следва да се наблюдават от физическо лице.
                  
               
                     (7)
                  
                  
                     За да изпълняват отговорностите на функция по наблюдение, е необходимо членовете да имат експертни познания за процеса на изготвяне на бенчмаркове, а също и за базовия пазар, който тези бенчмаркове имат за цел да измерват. Източник на такива експертни познания може да бъдат ползватели и доставчици на входящи данни, активни на пазарите, или доставчици на регулирани данни. Дадена функция по наблюдение може да се възползва от експертните познания на доставчиците на входящи данни, при условие че са взети подходящи мерки за гарантиране на липса на конфликт на интереси, а ползвателите имат интерес да се гарантира, че даден бенчмарк е стабилен. Затова е уместно доставчиците на входящи данни и ползвателите да бъдат считани за членове за такива бенчмаркове.
                  
               
                     (8)
                  
                  
                     Функцията по наблюдение е основен инструмент за управление на конфликти на интереси на равнище администратор и с цел да се гарантира почтеното изпълнение на функцията, на лица, които са били санкционирани за нарушение на правилата за финансовите услуги, по-специално манипулиране или опит за манипулиране съгласно Регламент (ЕС) № 596/2014 на Европейския парламент и на Съвета (2), следва да е забранено да станат членове на функция по наблюдение.
                  
               
                     (9)
                  
                  
                     Външни заинтересовани страни може да имат интерес към определен бенчмарк когато той се използва широко в техните пазари и те могат да предоставят допълнителни експертни знания. Администраторите може да въведат процедури, позволяващи такива заинтересовани страни да участват като наблюдатели във функцията по наблюдение.
                  
               
                     (10)
                  
                  
                     Независимите комитети не могат да бъдат напълно отделени от организацията на администратора, тъй като окончателните решения по отношение на стопанската дейност на администратора се вземат от ръководния орган, а отделен комитет би могъл да взема решения без напълно да отчита потенциалното вредно въздействие на тези решения върху стопанската дейност на администратора. Затова функция по наблюдение, включена в организацията на администратора или на дружеството майка на групата, към която тази организация принадлежи, е в най-добра позиция да оспорва решенията на администратора по отношение на бенчмарковете, които той изготвя.
                  
               
                     (11)
                  
                  
                     За да изпълнява органът по наблюдение своята функция, която му е възложена с Регламент (ЕС) 2016/1011, е важно той да може да прави пълна оценка и да оспорва решенията на ръководния орган на администратора и в случай на несъгласие разискванията на функцията по наблюдение в тази връзка да бъдат записвани.
                  
               
                     (12)
                  
                  
                     Необходими са процедури за избор на членове и наблюдатели, за управление на конфликти на интереси, а ако функцията по наблюдение е комитет — и процедури за решаване на спорове, за да се осигури възможност за безпрепятствена работа на функцията по наблюдение. За определени видове бенчмаркове или администратори може да има други процедури, уместни за функцията по наблюдение, които не са определени в настоящия регламент, но са необходими и подходящи за правилното управление на техните бенчмаркове. Затова администраторите може да въвеждат алтернативни процедури, при условие че тези процедури постигат необходимото равнище на наблюдение.
                  
               
                     (13)
                  
                  
                     Настоящият регламент се основава на проекта за регулаторен технически стандарт, представен на Комисията от Европейския орган за ценни книжа и пазари (ЕОЦКП).
                  
               
                     (14)
                  
                  
                     ЕОЦКП проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010 (3).
                  
               
                     (15)
                  
                  
                     На администраторите следва да се даде достатъчно време, за да обезпечат спазването на изискванията, установени с настоящия регламент. В тази връзка прилагането на настоящия регламент следва да започне два месеца след влизането му в сила,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Състав на функцията по наблюдение
            
               1.   Структурата и съставът на функцията по наблюдение следва да са пропорционални на собствеността и структурата на контрол на администратора и като общо правило да се определят съгласно едно или повече уместни правила за управление измежду посочените в приложението към настоящия регламент. Администраторите предоставят на компетентните органи обосновка за всяко отклонение от тези правила.
            
            
               2.   Когато бенчмаркът е критичен, функцията по наблюдение се изпълнява от комитет с минимум двама независими члена. Независимите членове са физически лица, заседаващи във функцията по наблюдение, които не са пряко свързани с администратора по друг начин освен чрез участието им във функцията по наблюдение и нямат конфликт на интереси, по-специално на равнището на съответния бенчмарк.
            
            
               3.   Функцията по наблюдение се състои от членове, които заедно имат уменията и експертните познания, подходящи за наблюдение на изготвянето на даден бенчмарк и за отговорностите, които се изисква функцията по наблюдение да изпълнява. Членовете на функцията по наблюдение следва да имат съответни познания за базовия пазар или за икономическата реалност, която бенчмаркът има за цел за измерва.
            
            
               4.   Администраторите на бенчмаркове от регулирани данни включват като членове на функцията по наблюдение представители на субектите, изброени в определението за бенчмаркове от регулирани данни, дадено в член 3, параграф 1, точка 24, буква а) от Регламент (ЕС) 2016/1011, и — когато е приложимо — на субекти, предоставящи нетни стойности на активите на инвестиционни фондове за бенчмаркове от регулирани данни. Администраторите предоставят на компетентните органи обосновка за всяко изключване на представители на тези субекти.
            
            
               5.   Когато даден бенчмарк е основан на предоставяне на входящи данни, а членове на функцията по наблюдение са представители на доставчиците на входящи данни за този бенчмарк или на поднадзорните субекти, които го използват, администраторът съблюдава броят на членовете с конфликт на интереси да не е равен или по-голям от броя, представляващ обикновено мнозинство. Преди назначаването на членове администраторите също така установяват и вземат под внимание конфликтите, произтичащи от отношения между потенциални членове и други външни заинтересовани страни, по-специално в резултат от потенциален интерес на равнището на съответния бенчмарк.
            
            
               6.   Лица, пряко участващи в изготвянето на бенчмарка, които може да са членове на функцията по наблюдение, нямат право на глас. Представители на ръководния орган не може да бъдат членове или наблюдатели, но може да бъдат поканени от функцията по наблюдение да присъстват на заседанията без право на глас.
            
            
               7.   Членове на функцията по наблюдение не може да бъдат лица, които са били обект на административни или наказателни санкции във връзка с финансови услуги, по-специално за манипулиране или опит за манипулиране съгласно Регламент (ЕС) № 596/2014.
            
         
         
            Член 2
            Характеристики и място на функцията по наблюдение
            
               1.   Функцията по наблюдение представлява част от организационната структура на администратора или на дружеството майка на групата, към която той принадлежи, но е отделена от ръководния орган и от другите управленски функции на администратора на бенчмарка.
            
            
               2.   Функцията по наблюдение оценява, и, когато е уместно — оспорва решенията на ръководния орган на администратора във връзка с изготвянето на бенчмаркове, за да осигури изпълнение на изискванията на Регламент (ЕС) 2016/1011. Без да се засяга член 5, параграф 3, подточка i) от Регламент (ЕС) 2016/1011, функцията по надзор отправя всички препоръки относно наблюдението на бенчмаркове към ръководния орган.
            
            
               3.   Когато на функцията по наблюдение стане известно, че ръководният орган е действал или възнамерява да действа в разрез с препоръки или решения на функцията по наблюдение, тя отбелязва ясно този факт в протокола от следващото си заседание или в протокола на решенията, когато дадена функция по наблюдение е създадена съгласно третото правило за управление, посочено в приложението съм настоящия регламент.
            
         
         
            Член 3
            Процедури, регулиращи функцията по наблюдение
            
               1.   Всяка функция по наблюдение следва да има процедури по отношение минимум на следното:
               
                           а)
                        
                        
                           нейния мандат, честотата на нейните редовни заседания, записа на протоколи от заседанията, документирането на нейните решения и периодичното споделяне на информация с ръководния орган на администратора;
                        
                     
                           б)
                        
                        
                           критериите за подбор на нейни членове, включително критерии за оценка на експертните познания и уменията на потенциалните членове и на това дали са в състояние да посветят необходимото за отговорностите им време. Тези критерии следва да вземат под внимание по-специално ролята на потенциалния член в евентуална друга функция по наблюдение;
                        
                     
                           в)
                        
                        
                           критериите за подбор на наблюдатели, на които може да бъде разрешено да участват в заседание на функцията по наблюдение;
                        
                     
                           г)
                        
                        
                           избирането, номинирането или отстраняването и заместването на нейните членове;
                        
                     
                           д)
                        
                        
                           когато е приложимо — критериите за избор на лице или комитет, отговарящ/о за нейното цялостно ръководство и координация и изпълняващ/о ролята на звено за контакт за ръководния орган на администратора и за компетентния орган съгласно съответните правила за управление за функции по наблюдение, състоящи се от няколко комитета, както е определено в приложението;
                        
                     
                           е)
                        
                        
                           публичното оповестяване на обобщени данни за нейните членове заедно с всички декларации за конфликти на интереси и за предприети мерки за тяхното смекчаване;
                        
                     
                           ж)
                        
                        
                           спиране на правото на глас на външни членове за решения, които биха повлияли пряко върху стопанската дейност на организациите, които тези членове представляват;
                        
                     
                           з)
                        
                        
                           изискването членовете да съобщават за всеки конфликт на интереси преди обсъждането на дадена точка от дневния ред по време на заседания на функцията по наблюдение и вписването на това в протокола от заседанието;
                        
                     
                           и)
                        
                        
                           изключването на членове от определени разисквания, по отношение на които те имат конфликт на интереси, и вписването на това изключване в протокола от заседанието;
                        
                     
                           й)
                        
                        
                           достъпа на функцията по наблюдение до всички документи, необходими за изпълнението на нейните задължения;
                        
                     
                           к)
                        
                        
                           управлението на спорове в нейните рамки;
                        
                     
                           л)
                        
                        
                           мерки, които да се предприемат по отношение на нарушения на кодекса за поведение;
                        
                     
                           м)
                        
                        
                           уведомяването на компетентния орган при съмнения за неправомерно поведение от страна на доставчици на входящи данни или на администратора, както и за всякакви необичайни или подозрителни входящи данни;
                        
                     
                           н)
                        
                        
                           предотвратяването на неуместно разкриване на поверителна или чувствителна информация, получена, изготвена или обсъждана от функцията по наблюдение.
                        
                     
            
               2.   Когато функцията по наблюдение се изпълнява от физическо лице:
               
                           а)
                        
                        
                           букви д), ж), и) и к) от параграф 1 не се прилагат;
                        
                     
                           б)
                        
                        
                           администраторът назначава подходящ алтернативен орган или алтернативно физическо лице, за да се осигури възможност задълженията на функцията по наблюдение да бъдат изпълнявани последователно в случай на отсъствие на лицето, отговарящо за функцията по наблюдение.
                        
                     
         
         
            Член 4
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 25 януари 2019 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 юли 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 596/2014 на Европейския парламент и на Съвета от 16 април 2014 година относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (ОВ L 173, 12.6.2014 г., стр. 1).
         
            (3)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).
      
      
         
            ПРИЛОЖЕНИЕ
            
               Неизчерпателен списък на подходящи правила за управление
            
            
                     
                        1.
                     
                     
                        Независимият комитет за наблюдение се състои от балансирано представителство на заинтересовани страни, включително поднадзорни субекти, които използват бенчмарка, доставчици на входящи данни за бенчмарка и други външни заинтересовани страни, като например оператори на пазарна инфраструктура и други източници на данни, както и независими членове и персонал на администратора, които не участват пряко в изготвянето на съответните бенчмаркове, нито в свързани с това дейности;
                     
                  
                     
                        2.
                     
                     
                        Когато администраторът не е изцяло притежаван или контролиран от доставчиците на входящи данни за даден бенчмарк или от поднадзорните субекти, използващи този бенчмарк, и на равнището на функцията по наблюдение няма други конфликти на интереси, комитетът за наблюдение включва:
                        
                                    а)
                                 
                                 
                                    минимум две лица, участващи в изготвянето на съответните бенчмаркове без право на глас;
                                 
                              
                                    б)
                                 
                                 
                                    минимум двама членове на персонала, представляващи други части на организацията на администратора, които не участват пряко в изготвянето на съответните бенчмаркове, нито в свързани с това дейности; или
                                 
                              
                                    в)
                                 
                                 
                                    когато такива подходящи членове на персонала липсват — минимум двама независими членове;
                                 
                              
                  
                     
                        3.
                     
                     
                        Когато даден бенчмарк не е критичен и ако неговата сложност, степен на използване или уязвимост не изискват друго, физическо лице, което е член на персонала на администратора, или което и да е друго физическо лице, чиито услуги са на разположение на администратора или са под негов контрол, което не участва пряко в изготвянето на никой съответен бенчмарк и няма конфликт на интереси, по-специално такива, които са резултат от потенциален интерес от равнището на бенчмарка;
                     
                  
                     
                        4.
                     
                     
                        Функция по наблюдение, състояща се от няколко комитета, като всеки от тях отговаря за наблюдението на един бенчмарк, един вид бенчмаркове или група от бенчмаркове, при условие че едно лице или един комитет е определен/о да отговаря за цялостното ръководство и координация на функцията по наблюдение и за взаимодействие с ръководния орган на администратора на бенчмарк и с компетентния орган;
                     
                  
                     
                        5.
                     
                     
                        Функция по наблюдение, състояща се от няколко комитета, като всеки от тях изпълнява подчаст от отговорностите и задачите за наблюдение, при условие че едно лице или един комитет е определен/о да отговаря за цялостното ръководство и координация на функцията по наблюдение и за взаимодействие с ръководния орган на администратора на бенчмарк и с компетентния орган.